Stasiebevelvoerder met mes gesteek | Maroela Media
Stasiebevelvoerder met mes gesteek
'n Verdagte is in hegtenis geneem nadat 'n polisiekaptein van Limpopo oor die naweek met 'n mes gesteek is toe hy op 'n klagte van huishoudelike geweld gereageer het. Die slagoffer is die stasiebevelvoerder van die polisiestasie in Elandskraal, suid van Polokwane.
Brig. Motlafela Mojapelo, woordvoerder van die polisie, het in 'n verklaring gesê die stasiebevelvoerder het Saterdagoggend 'n oproep ontvang oor 'n vrou wat gereeld deur haar vriend in die Mbuzini-nedersetting aangerand word.
Dié nedersetting is in die Elandskraal-polisiëringsgebied geleë en die stasiebevelvoerder en 'n polisiereservis is toe na die vrou se huis om ondersoek in te stel.
Volgens Mojapelo het die vrou met hul aankoms op die toneel aangedui dat sy nie langer in die huis wil woon nie aangesien haar vriend haar gereeld aanrand. Die vriend het onverwags die stasiebevelvoerder met 'n mes gesteek voordat hy op die vlug geslaan het. Hy is later in hegtenis geneem.
Die gewonde stasiebevelvoerder is kort ná die voorval na 'n hospitaal gehaas vir mediese behandeling en is tans in 'n stabiele toestand, het Mojapelo bevestig.
Die verdagte is intussen in hegtenis geneem en sal na verwagting Maandag in 'n hof verskyn op aanklag van poging tot moord en die oortreding van die Wet op Gesinsgeweld.
Maj.genl. Jan Scheepers, provinsiale polisiehoof, het die voorval veroordeel.
"Ons kan nie toelaat dat polisielede aangeval word terwyl hulle geslagsgebaseerde geweld bestry en probeer om die mees kwesbare lede van ons samelewing te beskerm nie," het Scheepers gesê.
Uitheemse indringerspesies al groter bedreiging – studie
Skokkend hoe sommige mense soos diere op instink reageer. Ek wonder soms of ons almal van dieselfde planeet af kom
Daar was seker eers gesprek of iets gesê wat tot die geval gely het.
Wanneer kan 'n Polisieman geweld gebruik om hom self te verdedig. Hy was ook nie alleen nie, hoekom het die Reservis nie opgetree nie?
Wat probeer jy sê Scalla? Dat die polisie kaptein die konflik uitgelok het? Hou tog op om tot gevolgtrekkings te spring en SAPS veralgemeen.